LIETUVOS RESPUBLIKOS ENERGETIKOS MINISTRO

į s a k y m a s

DĖL ATSINAUJINANČIŲ IŠTEKLIŲ ENERGIJOS GAMYBOS ĮRENGINIUS MONTUOJANČIŲ SPECIALISTŲ MOKYMO IR ATESTAVIMO TVARKOS APRAŠO PATVIRTINIMO

2012 m. rugsėjo 6 d. Nr. 1-172

Vilnius

Vadovaudamasis Lietuvos Respublikos atsinaujinančių išteklių energetikos įstatymo (Žin., 2011, Nr. 62-2936) 5 straipsnio 2 dalies 15 punktu ir 45 straipsniu, Lietuvos Respublikos Vyriausybės 2011 m. spalio 19 d. nutarimo Nr. 1217 „Dėl įgaliojimų suteikimo įgyvendinant Lietuvos Respublikos atsinaujinančių išteklių energetikos įstatymą“ (Žin., 2011, Nr. 129-6114; 2012, Nr. 100-5095) 1.15 punktu, įgyvendindamas 2009 m. balandžio 23 d. Europos Parlamento ir Tarybos direktyvos 2009/28/EB dėl skatinimo naudoti atsinaujinančių išteklių energiją, iš dalies keičiančios bei vėliau panaikinančios Direktyvas 2001/77/EB ir 2003/30/EB (OL 2009 L 140, p. 16), 14 straipsnio 3 ir 4 dalių nuostatas ir siekdamas užtikrinti, kad atsinaujinančių išteklių energijos gamybos įrenginius montuojantiems specialistams būtų sudarytos sąlygos įgyti reikiamą kvalifikaciją ir tinkamai pasirengti atlikti jiems pavestas užduotis:

1. T v i r t i n u Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašą (pridedama).

2. S k i r i u :

2.1. valstybės įmonę Energetikos agentūrą atlikti atsinaujinančių išteklių energijos gamybos įrenginius montuojančių specialistų mokymo ir atestavimo proceso administravimo funkcijas;

2.2. Valstybinę energetikos inspekciją prie Energetikos ministerijos atlikti atsinaujinančių išteklių energijos gamybos įrenginių montavimo darbų kokybės priežiūros funkcijas.

3. P r i p a ž į s t u netekusiu galios Lietuvos Respublikos energetikos ministro 2011 m. rugsėjo 16 d. įsakymą Nr. 1-228 „Dėl Atsinaujinančių išteklių energijos gamybos įrenginius montuojančių specialistų rengimo ir atestavimo tvarkos gairių patvirtinimo“ (Žin., 2011, Nr. 115-5432).

4. P a v e d u šio įsakymo vykdymo kontrolę energetikos viceministrui pagal veiklos sritį.

Energetikos ministras	Arvydas Sekmokas

_________________

PATVIRTINTA

Lietuvos Respublikos energetikos ministro

2012 m. rugsėjo 6 d. įsakymu Nr. 1-172

atsinaujinančių išteklių energijos gamybos įrenginius montuojančių specialistų MOKYMO IR ATESTAVIMO TVARKOS APRAŠAS

I. BENDROSIOS NUOSTATOS

1. Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašas (toliau – Tvarkos aprašas) nustato minėtus įrenginius montuojančių specialistų, kurie yra už atsinaujinančių išteklių energijos gamybos įrenginių montavimo, įskaitant paleidimą ir derinimą, darbus atsakingi fiziniai asmenys (toliau – montuotojai, montuotojas), atestacijos rengimo ir atestavimo tvarką bei sąlygas pagal 2009 m. balandžio 23 d. Europos Parlamento ir Tarybos direktyvos 2009/28/EB dėl skatinimo naudoti atsinaujinančių išteklių energiją, iš dalies keičiančios bei vėliau panaikinančios Direktyvas 2001/77/EB ir 2003/30/EB (OL 2009 L 140, p. 16), (toliau – Direktyva) reikalavimus.

2. Tvarkos aprašas skirtas reglamentuoti montuotojų atestacijos rengimą (mokymą) bei atestavimą, kurio metu nustatoma, ar montuotojai atitinka Tvarkos aprašo keliamus reikalavimus atestuotiems montuotojams (toliau – atestavimas), montuojantiems šiuos nedidelės apimties (iki 100 kW vardinės atiduodamosios galios) atsinaujinančių išteklių energijos gamybos įrenginius (toliau – įrenginiai):

2.1. biomasės katilai ir nemūrinės krosnys;

2.2. geoterminės sistemos ir šilumos siurbliai;

2.3. saulės šviesos ir saulės šilumos energijos gamybos įrenginiai.

3. Tvarkos aprašas privalomas tik tiems montuotojams, kurie siekia tapti pagal Tvarkos aprašo reikalavimus atestuotais montuotojais.

II. montuotojų mokymo ir atestavimo PROCESO DALYVIų pagrindinės FUNKCIJOS IR ATSAKOMYBĖ

4. Pagal Tvarkos aprašo reikalavimus atestuoto montuotojo (toliau – atestuotas montuotojas) ir atsinaujinančių išteklių energijos gamybos įrenginių montavimo darbus Lietuvos Respublikos teritorijoje atliekančio montuotojo, turinčio galiojantį montuotojo sertifikatą, atestatą ar jiems lygiavertį dokumentą, išduotą kitoje Europos Sąjungos valstybėje narėje pagal Direktyvoje nustatytus reikalavimus ir kuris Lietuvos Respublikoje prilyginamas atestuotam montuotojui (toliau – ES montuotojas), pagrindinės funkcijos:

4.1. Atlieka įrenginių montavimo darbus.

4.2. Teikia Lietuvos Respublikos energetikos ministro paskirtai atlikti montuotojų mokymo ir atestavimo proceso administravimo funkcijas valstybės institucijai, įstaigai ar įmonei (toliau – paskirtoji institucija) ir Lietuvos Respublikos energetikos ministro paskirtai atlikti įrenginių montavimo darbų kokybės priežiūros funkcijas valstybės institucijai, įstaigai ar įmonei (toliau – priežiūros institucija):

4.2.1. ataskaitas bei kitą informaciją apie atliktus ir (arba) atliekamus įrenginių montavimo darbus;

4.2.2. techninės dokumentacijos kopijas ir kitą informaciją, reikalingą įrenginių montavimo darbų kokybei patikrinti.

4.3. Informuoja paskirtąją instituciją pasikeitus kontaktiniams duomenims.

5. Atestuotas montuotojas ir ES montuotojas:

5.1. atsako už atliktų įrenginių montavimo darbų kokybę ir teikiamą paskirtajai institucijai ir priežiūros institucijai informaciją;

5.2. turi turėti civilinės atsakomybės draudimo liudijimą.

6. Paskirtosios institucijos pagrindinės funkcijos:

6.1. Organizuoja montuotojų atestavimą ir atlieka montuotojų atestavimo proceso priežiūrą bei techninį aptarnavimą.

6.2. Organizuoja ir atlieka montuotojų mokymo proceso priežiūrą.

6.3. Rengia, suderina su Lietuvos Respublikos energetikos ministerija ir tvirtina įmonių, įstaigų ir organizacijų, siekiančių įgyti teisę rengti montuotojus pagal Tvarkos aprašo reikalavimus, prašymų vertinimo tvarką.

6.4. Atlieka mokymo įstaigų montuotojams mokyti atranką ir teikia Lietuvos Respublikos energetikos ministerijai pasiūlymus atrinktoms mokymo įstaigoms suteikti teisę rengti montuotojus pagal Tvarkos aprašo reikalavimus.

6.5. Derina pateiktas:

6.5.1. montuotojų mokymo programas;

6.5.2. pagal montuotojų mokymo programas parengtas montuotojų mokymo kursuose dėstomos medžiagos santraukas (toliau – dėstomosios medžiagos aprašai);

6.5.3. montuotojų egzaminų organizavimo ir montuotojų vertinimo metodikas;

6.5.4. montuotojo turimų kompetencijų arba profesinės patirties ir turimų kompetencijų, reikalingų atsinaujinančių išteklių energijos gamybos įrenginių montavimo darbams atlikti (toliau – kvalifikacija), kėlimo kursų planus.

6.6. Tvarko montuotojų atestatų registrą.

6.7. Nustato montuotojo atestato privalomąją formą.

6.8. Išduoda atestuotiems montuotojams atestatus ir atestatų dublikatus.

6.9. Renka informaciją apie montuotojų atestacijos rengimą, jų atestaciją bei atestuotų montuotojų ir ES montuotojų atliktus įrenginių montavimo darbus.

6.10. Skelbia informaciją apie montuotojų mokymo įstaigas, nurodytas Tvarkos aprašo 8 punkte, atestuotus montuotojus ir ES montuotojus.

6.11. Teikia montuotojų atestavimo komisijai siūlymus dėl montuotojų atestatų galiojimo sustabdymo, galiojimo sustabdymo panaikinimo ir galiojimo panaikinimo.

6.12. Bendradarbiauja ir keičiasi informacija su kitų Europos Sąjungos valstybių narių institucijomis, atsakingomis už ES montuotojų rengimą (toliau – Europos Sąjungos valstybės narės atsakinga institucija), montuotojų rengimo bei įrenginių montavimo darbų kokybės priežiūros klausimais.

7. Paskirtoji institucija atsako už montuotojų mokymo ir atestavimo proceso administravimą.

8. Montuotojų mokymo kursus (toliau – mokymo kursai) ir aktualiais įrenginių montavimo klausimais trumpesnius kvalifikacijos kėlimo kursus (toliau – kvalifikacijos kėlimo kursai) rengiančios įstaigos, įmonės ar organizacijos, Lietuvos Respublikos įstatymų nustatyta tvarka turinčios teisę vykdyti mokymą ir kurioms Lietuvos Respublikos energetikos ministras įsakymu suteikė teisę rengti mokymo kursus pagal Tvarkos aprašo reikalavimus (Tvarkos aprašo 23 punktas) (toliau – montuotojų mokymo įstaiga), pagrindinės funkcijos:

8.1. Organizuoja ir rengia:

8.1.1. mokymų kursus pagal Tvarkos aprašo 25 punkte nurodytas mokymo programas;

8.1.2. atestuotų montuotojų tolesnį neprofesinį netęstinį mokymą, kuriuo siekiama pagilinti atestuotų montuotojų darbinei veiklai reikalingas žinias, gebėjimus bei praktinius įgūdžius (toliau – kvalifikacijos kėlimas).

8.2. Skelbia savo įstaigos interneto svetainėje:

8.2.1. patvirtintas montuotojų mokymo programas;

8.2.2. informaciją apie organizuojamus montuotojų mokymo kursus ir kvalifikacijos kėlimo kursus.

8.3. Išduoda montuotojams mokymo kursų baigimo pažymėjimus ir raštiškus patvirtinimus apie dalyvavimą kvalifikacijos kėlimo renginiuose.

8.4. Teikia paskirtajai institucijai informaciją montuotojų rengimo klausimais.

9. Montuotojų mokymo įstaiga atsako už montuotojų mokymą ir teikiamą paskirtajai institucijai informaciją.

10. Montuotojų atestavimo komisijos pagrindinės funkcijos:

10.1. Atlieka montuotojų atestavimą.

10.2. Montuotojo atestato galiojimą sustabdo, galiojimo sustabdymą panaikina arba galiojimą panaikina.

10.3. Teikia paskirtajai institucijai informaciją Tvarkos aprašo 10.1 ir 10.2 punktų klausimais.

11. Montuotojų atestavimo komisija atsako už savo sprendimų pagrįstumą ir objektyvumą bei teikiamą paskirtajai institucijai informaciją.

12. Priežiūros institucijos pagrindinės funkcijos:

12.1. Organizuoja ir atlieka atestuotų montuotojų ir ES montuotojų sumontuotų įrenginių montavimo darbų patikrą.

12.2. Rengia ir paskirtajai institucijai teikia įrenginių montavimo darbų patikros išvadas, kai įrenginių montavimo darbai neatitinka nustatytų reikalavimų, ir kitą informaciją.

12.3. Nagrinėja įrenginių montavimo darbų užsakovų skundus bei ginčus dėl atestuotų montuotojų atliktų įrenginių montavimo darbų kokybės išankstine privaloma skundų ir ginčų nagrinėjimo ne teisme tvarka.

12.4. Rengia, vadovaudamasi Tvarkos aprašo 1 priede nustatytais reikalavimais, metines atsinaujinančių išteklių energijos gamybos įrenginių montavimo šalyje patikros ataskaitas, kurios yra viešos.

13. Priežiūros institucija atsako už įrenginių montavimo darbų kokybės priežiūrą ir teikiamą paskirtajai institucijai informaciją.

III. kvalifikaciniai reikalavimai montuotojams

14. Montuotojai, siekiantys tapti atestuotais montuotojais, pagal pasirinktą mokymo programą:

14.1. privalo turėti ne anksčiau nei prieš dvejus metus Tvarkos aprašo 30.2 punkte nustatyta tvarka išduotus mokymo kursų (Tvarkos aprašo 25 punktas) baigimo pažymėjimus (toliau – pažymėjimas);

14.2. turi atitikti Tvarkos aprašo 15–17 punktuose nustatytus kvalifikacinius reikalavimus.

15. Kvalifikaciniai reikalavimai biomasės katilų ir nemūrinių krosnių montuotojams:

15.1. arba ne žemesnis nei aukštasis technologijų mokslų studijų srities energijos inžinerijos krypties išsilavinimas (arba jam prilyginamas išsilavinimas), santechniko profesinė kvalifikacija ir vamzdžių klojėjo ar vamzdžių klojėjo-montuotojo profesinė kvalifikacija;

15.2. arba sanitarinės ir šildymo bei aušinimo įrangos techniko profesinė kvalifikacija;

15.3. per pastaruosius trejus metus sumontuoti bent šeši Tvarkos aprašo 2.1 punkte nurodyti įrenginiai.

16. Kvalifikaciniai reikalavimai geoterminių sistemų ir šilumos siurblių montuotojams:

16.1. ne žemesnis nei aukštasis technologijų mokslų studijų srities energijos inžinerijos krypties išsilavinimas (arba jam prilyginamas išsilavinimas) ir santechniko profesinė kvalifikacija;

16.2. baziniai santechniko ir elektromontuotojo įrodomi įgūdžiai (vamzdžių pjovimas, vamzdžių jungčių litavimas, klijavimas, izoliavimas ir sandarinimas, nuotėkio testavimas ir šildymo ar aušinimo sistemų montavimas);

16.3. per pastaruosius trejus metus sumontuoti bent keturi Tvarkos aprašo 2.2 punkte nurodyti įrenginiai;

16.4. šilumos siurblių, kuriuose yra fluorintų šiltnamio efektą sukeliančių dujų, montuotojai privalo turėti galiojančius:

16.4.1. kvalifikacijos pažymėjimus, patvirtinančius jų kvalifikaciją atlikti patikrą dėl fluorintų šiltnamio efektą sukeliančių dujų nuotėkio, įrengti, eksploatuoti, atlikti techninę priežiūrą ir (ar) surinkti minėtas dujas iš šios įrangos;

16.4.2. fluorintų šiltnamio efektą sukeliančių dujų tvarkymo atestatus (šis punktas taikomas, kai montuotojai vykdo veiklą kaip fiziniai asmenys).

17. Kvalifikaciniai reikalavimai saulės šviesos ir saulės šilumos energijos gamybos įrenginių montuotojams:

17.1. elektromontuotojo arba santechniko kvalifikacija;

17.2. santechniko, elektromontuotojo ir dangų klojėjo įrodomi įgūdžiai (vamzdžių jungčių litavimas, vamzdžių jungčių klijavimas, sandarinimas, santechninės įrangos nuotėkio testavimas, laidų jungimas, žinios apie pagrindines dengimo medžiagas, hidroizoliacijos ir sandarinimo metodus);

17.3. per pastaruosius trejus metus sumontuoti bent keturi Tvarkos aprašo 2.3 punkte nurodyti įrenginiai.

18. Montuotojams, baigusiems teisės aktų nustatyta tvarka parengtą ir patvirtintą specialią montuotojų mokymo programą, kuri suteikia įrenginių montavimo žinių, gebėjimų ir praktinių įgūdžių, atitinkančių trejų metų išsilavinimą Tvarkos aprašo 15–17 punktuose nustatytiems kvalifikaciniams reikalavimams, ir siekiantiems tapti atestuotais montuotojais, Tvarkos aprašo 14–17 punktai netaikomi.

IV. REIKALAVIMAI MONTUOTOJŲ MOKYMO ĮSTAIGOMS

19. Montuotojų mokymo įstaigos privalo:

19.1. vykdyti švietimo ir (ar) kvalifikacijos tobulinimo, ir (ar) mokslinę veiklą;

19.2. turėti juridinio asmens teisinį statusą;

19.3. neturėti likviduojamos įmonės statuso arba jai neturi būti iškelta bankroto byla;

19.4. turėti fizinius ir materialinius išteklius mokymams vykdyti:

19.4.1. turėti nuolatinių darbuotojų arba būti sudarius sutartis su atitinkamais asmenimis, kurie kvalifikuotai ir nešališkai vykdytų mokymus, gebėtų taikyti profesines žinias ir įgūdžius praktikoje ir kurie atitiktų šiuos reikalavimus:

19.4.1.1. technologijų mokslo studijų srities aukštasis universitetinis išsilavinimas;

19.4.1.2. ne mažesnė nei trejų metų darbo, susijusio su dėstomuoju dalyku, patirtis;

19.4.2. mokymus vykdyti tam pritaikytose patalpose, turėti šiems mokymams vykdyti reikalingus materialiuosius bei metodinius išteklius;

19.4.3. praktiniams mokymams vykdyti turėti laboratorinę įrangą ir kitas technines ar kitokias reikalingas priemones;

19.4.4. turėti interneto svetainę.

20. Įmonės, įstaigos ar organizacijos, siekiančios įgyti teisę rengti montuotojus pagal Tvarkos aprašo reikalavimus:

20.1. turi kreiptis į Lietuvos Respublikos energetikos ministeriją ir pateikti laisvos formos rašytinį prašymą suteikti teisę rengti mokymo kursus, kuriame turi būti nurodytas įmonės, įstaigos ar organizacijos:

20.1.1. pavadinimas, teisinė forma, kodas, buveinė, korespondencijos adresas, telefono numeris, elektroninio pašto adresas ir interneto svetainės adresas;

20.1.2. veiklos, kuriai vykdyti teikiamas prašymas, pavadinimas;

20.1.3. vadovo vardas ir pavardė, pareigos, telefono numeris;

20.1.4. kontaktinio asmens vardas ir pavardė, pareigos, telefono numeris ir elektroninio pašto adresas;

20.2. prie Lietuvos Respublikos energetikos ministerijai teikiamo prašymo, nurodyto Tvarkos aprašo 20.1 punkte, turi pridėti:

20.2.1. įmonės, įstaigos ar organizacijos registravimo pažymėjimo ir įstatų teisės aktų nustatyta tvarka patvirtintus nuorašus;

20.2.2. įmonių registrą tvarkančios įstaigos pažymos teisės aktų nustatyta tvarka patvirtintą nuorašą, patvirtinantį, kad įmonė, įstaiga ar organizacija nėra bankrutavusi, bankrutuojanti, likviduojama ar laikinai sustabdžiusi veiklos;

20.2.3. asmenų, kurie vykdys mokymus, sąrašą, nurodant vardus ir pavardes, pareigas, darbo patirtį, išsilavinimą ir pridedant jų išsilavinimą liudijančių dokumentų teisės aktų nustatyta tvarka patvirtintus nuorašus;

20.2.4. laisvos formos sąžiningumo deklaraciją, patvirtintą įmonės, įstaigos ar organizacijos vadovo, apie nešališką mokymą;

20.3. nurodyti pagal Tvarkos aprašo 25 punktą pasirinktas montuotojų mokymo programas;

20.4. pateikti parengtas, suderintas (Tvarkos aprašo 6.5.1 punktas) ir nustatyta tvarka patvirtintas montuotojų mokymo programas;

20.5. pateikti suderinus (Tvarkos aprašo 6.5.2–6.5.4 punktai):

20.5.1. dėstomosios medžiagos aprašus;

20.5.2. montuotojų egzaminų organizavimo ir montuotojų vertinimo metodikas;

20.5.3. kvalifikacijos kėlimo kursų planus;

20.6. pateikti mokymo kursų kainos vienam asmeniui ir kvalifikacijos kėlimo kursų kainos vienam asmeniui skaičiavimus;

20.7. nurodyti ir apibūdinti turimas patalpas (Tvarkos aprašo 19.4.2 punktas), technines priemones, būtinas praktiniams mokymams rengti, įskaitant laboratorinę įrangą ar (ir) kitas reikalingas priemones, pagal pasirinktas montuotojų mokymo programas.

21. Tvarkos aprašo 20.1 punkte nurodyti prašymai, parengti tenkinant Tvarkos aprašo 20.2–20.7 punktų reikalavimus, priimami Lietuvos Respublikos energetikos ministerijos Informacijos valdymo skyriuje, Gedimino pr. 38 / Vasario 16-osios g. 2, LT-01104 Vilnius.

22. Vertinant prašymus gali būti kreipiamasi į mokslo institucijas, įrenginių gamintojus ir tiekėjus, atsinaujinančių išteklių energijos asociacijas ar kitus kompetentingus asmenis dėl mokymo įstaigos atitikties Tvarkos aprašo reikalavimams nustatymo.

23. Paskirtajai institucijai nustačius Tvarkos aprašo 20 punkte nurodytos įmonės, įstaigos ar organizacijos atitiktį Tvarkos aprašo reikalavimams ir pateikus Tvarkos aprašo 6.4 punkte nurodytą pasiūlymą, Lietuvos Respublikos energetikos ministras įsakymu suteikia jai teisę penkerių metų laikotarpiui rengti mokymo kursus pagal Tvarkos aprašo reikalavimus. Tolesniam laikotarpiui ši montuotojų mokymo įstaiga gali vėl siekti įgyti teisę Tvarkos apraše nustatyta tvarka rengti montuotojus pagal Tvarkos aprašo reikalavimus.

24. Jei Tvarkos aprašo 23 punkte nurodyta montuotojų mokymo įstaiga:

24.1. per kalendorinius metus nesurengia nei vienų mokymo kursų, apie tai ji nurodydama priežastis iki einamųjų metų gruodžio 31 d. privalo raštu pranešti paskirtajai institucijai;

24.2. iš eilės dvejus kalendorinius metus mokymų kursų nesurengia, gali būti svarstomas klausimas dėl suteiktos jai teisės rengti mokymo kursus panaikinimo;

24.3. nusprendžia toliau neberengti mokymo kursų, – apie tai ji ne vėliau nei per penkias darbo dienas nuo sprendimo priėmimo privalo raštu pranešti paskirtajai institucijai.

V. MONtuotojų ATESTACIJos RENGIMAS

25. Montuotojai atestacijai rengiami mokymo įstaigų, kurioms Lietuvos Respublikos energetikos ministras įsakymu tokią teisę yra suteikęs (Tvarkos aprašo 23 punktas) (toliau – montuotojų mokymo įstaigos), organizuojamuose mokymo kursuose pagal šias neformaliojo mokymo programas:

25.1. biomasės katilų ir nemūrinių krosnių (Tvarkos aprašo 2 priedas);

25.2. geoterminių sistemų ir šilumos siurblių (Tvarkos aprašo 3 priedas);

25.3. saulės šviesos ir saulės šilumos energijos gamybos įrenginių (Tvarkos aprašo 4 priedas).

26. Informacija apie organizuojamus mokymo kursus, jų laiką, trukmę, vietą, mokymo kursų kainą vienam asmeniui ir Tvarkos aprašo 27 punkte nurodytas sąlygas skelbiama montuotojų mokymo įstaigos ir paskirtosios institucijos interneto svetainėse ne vėliau nei prieš mėnesį iki numatytų mokymo kursų pradžios.

27. Į organizuojamus mokymo kursus montuotojų mokymo įstaigos priima montuotojus, atitinkančius Tvarkos aprašo 15–17 punktuose nustatytus kvalifikacinius reikalavimus.

28. Montuotojai egzaminuojami pagal montuotojų mokymo įstaigos parengtą ir nustatyta tvarka suderintą (Tvarkos aprašo 6.5.3 punktas) montuotojų egzaminų organizavimo ir montuotojų vertinimo metodiką, atskirai įvertinant egzaminuojamųjų teorines žinias ir praktinius gebėjimus montuoti įrenginius pagal pasirinktą mokymo programą.

29. Montuotojų egzaminų komisijos pirmininkas yra paskirtosios institucijos atstovas. Kitus egzaminų komisijos narius savo nuožiūra skiria montuotojų mokymo įstaiga.

30. Montuotojų mokymo įstaiga:

30.1. išduoda pagal pasirinktą mokymo programą mokymo kursą baigusiems montuotojams dėstomosios medžiagos aprašus, mokymo metu naudotą dalijamąją ir kitą reikalingą medžiagą;

30.2. išduoda pažymėjimą montuotojui, išklausiusiam visą mokymo kursą pagal pasirinktos mokymo programos reikalavimus, sėkmingai atlikusiam individualias praktines užduotis bei išlaikiusiam egzaminą.

31. Montuotojų mokymo įstaiga ne vėliau nei per septynias darbo dienas po įvykusio montuotojų egzamino paskirtajai institucijai pateikia:

31.1. egzaminą išlaikiusių montuotojų vardinį sąrašą;

31.2. kiekvieno egzaminą išlaikiusio montuotojo teorinių žinių ir praktinių gebėjimų montuoti įrenginius įvertinimo rezultatus.

VI. MONTUOTOJŲ ATESTAVIMAS ir montuotojų atestatai

I. MONTUOTOJŲ ATESTAVIMAS

32. Montuotojai, kurie siekia tapti atestuotais montuotojais, privalo būti atestuojami, jei atitinka šiuos reikalavimus:

32.1. arba turi pažymėjimą, nurodytą Tvarkos aprašo 14.1 punkte, ir atitinka Tvarkos aprašo 15–17 punktuose nustatytus kvalifikacinius reikalavimus;

32.2. arba yra baigę specialią montuotojų mokymo programą, nurodytą Tvarkos aprašo 18 punkte.

33. Montuotojų atestavimą, pripažįstant juos atestuotais montuotojais, vykdo montuotojų atestavimo komisija, kurios personalinę sudėtį įsakymu skiria Lietuvos Respublikos energetikos ministras.

34. Montuotojų atestavimo proceso techninį aptarnavimą atlieka paskirtoji institucija.

35. Montuotojų atestavimo vietą, datą ir laiką nustato ir savo interneto svetainėje skelbia paskirtoji institucija.

36. Tvarkos aprašo 32 punkte nurodytas montuotojas pateikia paskirtajai institucijai ne vėliau nei prieš 10 darbo dienų iki paskelbtos atestacijos datos:

36.1. prašymą (Tvarkos aprašo 5 priedas);

36.2. asmens tapatybę patvirtinantį dokumentą ir jo kopiją;

36.3. išsilavinimo dokumentų originalus ir jų kopijas;

36.4. pažymėjimą ir jo kopiją (šis punktas netaikomas montuotojams, baigusiems specialią montuotojų mokymo programą, nurodytą Tvarkos aprašo 18 punkte);

36.5. veiklos patirtį įrenginių montavimo darbų srityje įrodančius dokumentus ir jų kopijas (šis punktas netaikomas montuotojams, baigusiems specialią montuotojų mokymo programą, nurodytą Tvarkos aprašo 18 punkte).

37. Paskirtoji institucija priima montuotojo prašymą, kitų pridėtų dokumentų kopijas ir registruoja juos pateiktų dokumentų registravimo žurnale (Tvarkos aprašo 6 priedas). Jei visų Tvarkos aprašo 36 punkte nurodytų dokumentų ar (ir) jų kopijų nepateikiama, apie tai paskirtoji institucija informuoja ir įspėja montuotoją.

38. Paskirtosios institucijos nurodytus trūkstamus dokumentus ar (ir) jų kopijas montuotojas privalo pateikti jai kaip galint greičiau, bet ne vėliau nei likus penkioms darbo dienoms iki nustatytos atestacijos datos.

39. Montuotojas nustatytu laiku paskirtajai institucijai nepateikęs visų nurodytų trūkstamų dokumentų ar (ir) jų kopijų – neatestuojamas, o paskirtosios institucijos priimti ir užregistruoti dokumentai ar (ir) jų kopijos yra grąžinami montuotojui.

40. Paskirtoji institucija, vadovaudamasi montuotojo pateiktais dokumentais ar jų kopijomis, užpildo montuotojo atestavimo lapą (Tvarkos aprašo 7 priedas) bei įrašo jame išvadas dėl pateiktų dokumentų atitikties Tvarkos apraše nustatytiems reikalavimams pagal montuotojo pasirinktą mokymo programą.

41. Paskirtoji institucija montuotojų atestavimo komisijos sekretoriui perduoda šiuos montuotojų dokumentus:

41.1. montuotojų atestavimo lapus;

41.2. dokumentus ar jų kopijas, nurodytus Tvarkos aprašo 31 ir 36 punktuose.

42. Montuotojų atestavimo komisijos darbas organizuojamas šia tvarka:

42.1. Montuotojų atestavimo komisijos darbotvarkę tvirtina paskirtosios institucijos vadovas.

42.2. Montuotojų atestavimo komisijos sekretorius šios komisijos pirmininką, kitus komisijos narius ir montuotojus apie paskirtosios institucijos nustatytą montuotojų atestavimo komisijos posėdžio vietą, datą ir laiką (Tvarkos aprašo 35 punktas) bei darbotvarkę (Tvarkos aprašo 42.1 punktas) individualiai informuoja ne vėliau nei prieš 10 darbo dienų iki nustatytos montuotojų atestavimo komisijos posėdžio datos.

42.3. Montuotojų atestavimo komisijos darbą pagal patvirtintą darbotvarkę organizuoja montuotojų atestavimo komisijos pirmininkas arba, jam negalint dalyvauti, montuotojų atestavimo komisijos pirmininko pavedimu šios komisijos sekretorius.

43. Montuotojas atestuojamas montuotojų atestavimo komisijos posėdyje. Į posėdį neatvykęs montuotojas neatestuojamas, o paskirtosios institucijos priimti ir užregistruoti dokumentai ar (ir) jų kopijos yra grąžinami montuotojui.

44. Montuotojų atestavimo komisija, vadovaudamasi montuotojo atestavimo lape pateikta informacija ir pateiktais dokumentais ar jų kopijomis, įvertina montuotojų pateiktų dokumentų atitiktį Tvarkos apraše nustatytiems kvalifikaciniams reikalavimams pagal atitinkamą programą, patikrina bei įvertina atestuojamojo montuotojo teorines žinias bei praktinius gebėjimus ir priima sprendimą:

44.1. atestuoti montuotoją;

44.2. neatestuoti montuotojo.

45. Montuotojų atestavimo komisijos nariai sprendimus priima atviru balsavimu paprasta balsų dauguma, dalyvaujant ne mažiau nei 2/3 (dviem trečdaliams) montuotojų atestavimo komisijos narių. Balsuojant kiekvienas montuotojų atestavimo komisijos narys turi vieną balsą. Montuotojų atestavimo komisijos narių balsams pasiskirsčius po lygiai, lemiamas yra šios komisijos pirmininko ar, jam nedalyvaujant, montuotojų atestavimo komisijos sekretoriaus balsas.

46. Montuotojų atestavimo komisijos sprendimas įrašomas į montuotojo atestavimo lapą (Tvarkos aprašo 7 priedas).

47. Montuotojų atestavimo komisijai priėmus sprendimą neatestuoti montuotojo, montuotojo atestavimo lape pateikiami ir neatestavimo motyvai.

48. Montuotojas, susipažinęs su montuotojų atestavimo komisijos sprendimu (jei priimtas sprendimas neatestuoti montuotojo – įskaitant ir neatestavimo motyvus), pasirašo montuotojo atestavimo lape.

49. Neatestuotas montuotojas, pašalinęs montuotojų atestavimo komisijos nurodytus trūkumus, taip pat į montuotojų atestavimo komisijos posėdį neatvykęs montuotojas (Tvarkos aprašo 43 punktas) turi teisę vėl kreiptis į paskirtąją instituciją su prašymu pripažinti atestuotu montuotoju pagal Tvarkos aprašo reikalavimus.

50. Montuotojų atestavimo komisijos posėdžio rezultatai įforminami protokolu, kurį pasirašo visi posėdyje dalyvavę montuotojų atestavimo komisijos nariai.

II. MONTUOTOJŲ ATESTATAI, JŲ IŠDAVIMAS IR JŲ GALIOJIMO PRATĘSIMAS

51. Paskirtoji institucija ne vėliau nei per 10 darbo dienų nuo montuotojų atestavimo komisijos įvykusio posėdžio datos išrašo montuotojų atestatus ir informuoja apie tai atestuotus montuotojus.

52. Montuotojo atestate nurodoma:

52.1. atestato serija ir numeris;

52.2. atestato išdavimo data;

52.3. montuotojo vardas ir pavardė;

52.4. montuotojo asmens kodas;

52.5. montuotojo kvalifikacija įrenginių montavimo darbams atlikti;

52.6. montuotojų atestavimo komisijos posėdžio protokolo data ir numeris;

52.7. atestatą pasirašančių asmenų pareigos, vardai ir pavardės;

52.8. atestato galiojimo laikotarpis (treji metai nuo išdavimo dienos).

53. Montuotojo atestatą pasirašo montuotojų atestavimo komisijos pirmininkas ir paskirtosios institucijos vadovas (Tvarkos aprašo 52.7 punktas). Paskirtosios institucijos vadovo parašas tvirtinamas paskirtosios institucijos antspaudu.

54. Gaudamas montuotojo atestatą, atestuotas montuotojas pateikia asmens tapatybę patvirtinantį dokumentą ir pasirašo atestatų išdavimo (apskaitos) žurnale (toliau – atestatų išdavimo žurnalas).

55. Atestuotas montuotojas, siekdamas pratęsti montuotojo atestato galiojimą arba praradęs montuotojo atestato originalą ir siekiantis gauti naują montuotojo atestatą Tvarkos aprašo 67 punkte nurodytu atveju, privalo dalyvauti ne mažiau nei aštuonių akademinių valandų trukmės kvalifikacijos kėlimo renginiuose:

55.1. arba montuotojų mokymo įstaigos rengiamuose kvalifikacijos kėlimo kursuose ir gauti šios įstaigos raštišką patvirtinimą apie išklausytus kvalifikacijos kėlimo kursus;

55.2. arba kvalifikacijos kėlimo seminaruose ar kituose kvalifikacijos kėlimo renginiuose ir gauti šių renginių rengėjų raštišką patvirtinimą apie dalyvavimą juose.

56. Informaciją apie organizuojamus kvalifikacijos kėlimo kursus, jų laiką, trukmę, vietą ir kvalifikacijos kėlimo kursų kainą vienam asmeniui montuotojų mokymo įstaiga ir paskirtoji institucija skelbia savo interneto svetainėse ne vėliau nei prieš mėnesį iki numatytų kvalifikacijos kėlimo kursų pradžios.

57. Baigiantis montuotojo atestato galiojimo laikotarpiui jis yra pratęsiamas, o baigiantis montuotojo atestato dublikato galiojimo laikotarpiui – išduodamas naujas montuotojo atestatas, jei atestuotas montuotojas ne vėliau nei likus mėnesiui iki šių dokumentų galiojimo laikotarpio pabaigos paskirtajai institucijai pateikia:

57.1. prašymą (Tvarkos aprašo 5 priedas);

57.2. asmens tapatybę patvirtinantį dokumentą;

57.3. anksčiau išduotą montuotojo atestatą arba montuotojo atestato dublikatą;

57.4. raštišką (-us) patvirtinimą (-us) apie dalyvavimą kvalifikacijos kėlimo renginiuose (Tvarkos aprašo 55 punktas).

58. Paskirtoji institucija, įvertinusi atestuoto montuotojo pateiktus dokumentus, nurodytus Tvarkos aprašo 57 punkte, atestuoto montuotojo ataskaitas, nurodytas Tvarkos aprašo 82 punkte, ir atsižvelgdama į priežiūros institucijos pateiktas patikros išvadas (Tvarkos aprašo 88 punktas), jei tokios išvados gautos ir montuotojų atestavimo komisija dėl jų dar nėra priėmusi sprendimo, taip pat Europos Sąjungos valstybių narių atsakingų institucijų informaciją apie atestuoto montuotojo nekokybiškai atliktus įrenginių montavimo darbus, jei tokia informacija gauta ir montuotojų atestavimo komisija dėl jos dar nėra priėmusi sprendimo:

58.1. pratęsia baigiantis montuotojo atestato galiojimui jo galiojimo laikotarpį trejiems metams. Atestato galiojimo pratęsimą pasirašo paskirtosios institucijos vadovas, kurio parašas tvirtinamas paskirtosios institucijos antspaudu;

58.2. arba vietoj montuotojo atestato dublikato, vadovaujantis Tvarkos aprašo 52–54 punktais, išduoda naują montuotojo atestatą;

58.3. arba pateikia raštu motyvus, dėl kurių atsisako pratęsti montuotojo atestato galiojimą arba išduoti naują montuotojo atestatą vietoj montuotojo atestato dublikato, ir (ar) nurodo sąlygas montuotojo atestato galiojimui pratęsti arba naujam montuotojo atestatui gauti.

59. Atestuotam montuotojui Tvarkos aprašo 57 punkte nurodytu terminu nepateikus paskirtajai institucijai montuotojo atestatui pratęsti arba naujam montuotojo atestatui vietoj montuotojo atestato dublikato gauti reikalingų dokumentų, montuotojo atestatas arba montuotojo atestato dublikatas galioja iki jame nurodytos datos.

60. Atestuotas montuotojas, laiku nesikreipęs į paskirtąją instituciją montuotojo atestato galiojimui pratęsti arba naujam montuotojo atestatui vietoj montuotojo atestato dublikato gauti (Tvarkos aprašo 57 punktas), turi teisę po šiuose dokumentuose nurodytos jų galiojimo laikotarpio pabaigos:

60.1. per mėnesį kreiptis į paskirtąją instituciją pratęsti montuotojo atestato galiojimą arba gauti naują montuotojo atestatą vietoj montuotojo atestato dublikato;

60.2. praėjus mėnesiui – naujai atestuotis Tvarkos apraše nustatyta tvarka.

61. Paskirtoji institucija sudaro atestuotų montuotojų vardinį sąrašą, jei jiems Tvarkos aprašo 57–60 punktuose nustatyta tvarka montuotojo atestato galiojimas nebuvo pratęstas, ir inicijuoja montuotojų atestavimo komisijos posėdį dėl montuotojų atestatų galiojimo panaikinimo Tvarkos aprašo VII skyriuje nustatyta tvarka.

62. Atestuotas montuotojas, praradęs montuotojo atestato originalą:

62.1. privalo nedelsdamas apie tai raštu informuoti paskirtąją instituciją, nurodydamas montuotojo atestato praradimo aplinkybes;

62.2. siekdamas gauti montuotojo atestato dublikatą arba naują montuotojo atestatą Tvarkos aprašo 67 punkte nurodytu atveju, turi pateikti paskirtajai institucijai prašymą (Tvarkos aprašo 5 priedas) ir asmens tapatybę patvirtinančio dokumento kopiją.

63. Paskirtoji institucija, gavusi iš atestuoto montuotojo Tvarkos aprašo 62.1 punkte nurodytos informacijos, nedelsdama savo interneto svetainėje paskelbia apie montuotojo atestato praradimo faktą ir inicijuoja montuotojų atestavimo komisijos posėdį dėl montuotojo atestato galiojimo panaikinimo Tvarkos aprašo VII skyriuje nustatyta tvarka.

64. Paskirtoji institucija, gavusi iš atestuoto montuotojo Tvarkos aprašo 62.2 punkte nurodytą prašymą išduoti montuotojo atestato dublikatą ir asmens tapatybę patvirtinančio dokumento kopiją bei montuotojų atestavimo komisijos priimtą sprendimą dėl prarasto montuotojo atestato galiojimo panaikinimo (Tvarkos aprašo 72 punktas), ne vėliau nei per 10 darbo dienų nuo šių dokumentų gavimo datos prašymą išnagrinėja ir atestuotam montuotojui:

64.1. arba remdamasi Montuotojų atestatų registro duomenimis ir Tvarkos aprašo 52 punktu išduoda montuotojo atestato dublikatą su įrašu „DUBLIKATAS“ ir jame nurodytu prarasto montuotojo atestato originalo galiojimą atitinkančiu galiojimo laikotarpiu;

64.2. arba pateikia raštu motyvus, dėl kurių atsisako išduoti montuotojo atestato dublikatą, ir (arba) nurodo sąlygas montuotojo atestato dublikatui gauti.

65. Tvarkos aprašo 64.1 punkte nurodytą montuotojo atestato dublikatą pasirašo montuotojų atestavimo komisijos pirmininkas ir paskirtosios institucijos vadovas. Paskirtosios institucijos vadovo parašas tvirtinamas paskirtosios institucijos antspaudu.

66. Gaudamas montuotojo atestato dublikatą, atestuotas montuotojas pateikia asmens tapatybę patvirtinantį dokumentą ir pasirašo atestatų išdavimo žurnale.

67. Kai iki atestuoto montuotojo prarasto montuotojo atestato galiojimo pabaigos yra likę mažiau nei šeši mėnesiai, atestuotam montuotojui pageidaujant ir pateikus Tvarkos aprašo 62.2 punkte nurodytą prašymą išduoti naują montuotojo atestatą, asmens tapatybę patvirtinančio dokumento kopiją bei raštiško (-ų) patvirtinimo (-ų) apie dalyvavimą kvalifikacijos kėlimo renginiuose (Tvarkos aprašo 57.4 punktas) dokumento (-ų) kopiją (-as), paskirtoji institucija per 10 darbo dienų po gavimo pateiktą prašymą, nurodytų dokumentų kopijas ir atestuoto montuotojo ataskaitas, nurodytas Tvarkos aprašo 82 punkte, įvertina bei atsižvelgdama į priežiūros institucijos pateiktas patikros išvadas (Tvarkos aprašo 88 punktas), jei tokios išvados gautos ir montuotojų atestavimo komisija dėl jų dar nėra priėmusi sprendimo, taip pat Europos Sąjungos valstybių narių atsakingų institucijų informaciją apie atestuoto montuotojo nekokybiškai atliktus įrenginių montavimo darbus, jei tokia informacija gauta ir montuotojų atestavimo komisija dėl jos dar nėra priėmusi sprendimo:

67.1. arba išduoda naują montuotojo atestatą, kuriame nurodomas šio atestato trejų metų galiojimo laikotarpis nuo jo išdavimo dienos;

67.2. arba pateikia raštu motyvus, dėl kurių atsisako išduoti naują montuotojo atestatą, ir (arba) nurodo sąlygas naujam montuotojo atestatui gauti.

68. Tvarkos aprašo 67.1 punkte nurodytą montuotojo atestatą pasirašo montuotojų atestavimo komisijos pirmininkas ir paskirtosios institucijos vadovas. Paskirtosios institucijos vadovo parašas tvirtinamas paskirtosios institucijos antspaudu.

69. Gaudamas naują montuotojo atestatą, atestuotas montuotojas pateikia asmens tapatybę patvirtinantį dokumentą, raštiško (-ų) patvirtinimo (-ų) apie dalyvavimą kvalifikacijos kėlimo renginiuose (Tvarkos aprašo 57.4 punktas) originalą (-us) ir pasirašo atestatų išdavimo žurnale.

VII. MONTUOTOJO atestato GALIOJIMO SUSTABDYMAS, galiojimo sustabdymo PANAIKINIMAS ir galiojimo panaikinimas

70. Montuotojų atestavimo komisija turi teisę montuotojo atestato:

70.1. galiojimą sustabdyti;

70.2. galiojimo sustabdymą panaikinti;

70.3. galiojimą panaikinti.

71. Montuotojų atestavimo komisijos posėdžius dėl Tvarkos aprašo 70 punkte nurodytų atvejų inicijuoja paskirtoji institucija.

72. Sprendimą dėl montuotojo atestato galiojimo sustabdymo, galiojimo sustabdymo panaikinimo ar galiojimo panaikinimo paskirtosios institucijos teikimu priima montuotojų atestavimo komisija. Sprendime nurodomi priimto sprendimo motyvai, jo įsigaliojimo data ir apie priimtą sprendimą montuotojų atestavimo komisija nedelsdama informuoja paskirtąją instituciją.

73. Paskirtoji institucija, gavusi Tvarkos aprašo 72 punkte nurodytą informaciją:

73.1. nedelsdama paskelbia apie montuotojų atestavimo komisijos priimtą sprendimą savo interneto svetainėje;

73.2. praneša apie montuotojų atestavimo komisijos priimtą sprendimą atestuotam montuotojui raštu ne vėliau nei per penkias darbo dienas nuo informacijos iš montuotojų atestavimo komisijos gavimo.

74. Montuotojo atestato galiojimas sustabdomas montuotojų atestavimo komisijos sprendimu šiais atvejais:

74.1. paaiškėjus, kad atestuoto montuotojo pateikti duomenys, reikalingi atestavimo procesui vykdyti, yra klaidingi ir po įspėjimo per paskirtosios institucijos nustatytą laikotarpį atestuotas montuotojas duomenų nepateikė arba pateikti duomenys netenkina nustatytų atestavimo procesui reikalavimų;

74.2. paskirtajai institucijai gavus teismo sprendimą, kuriuo atestuotam montuotojui atimama teisė užsiimti montuotojo atestate nurodyta veikla;

74.3. priežiūros institucijai nustačius, kad atestuoto montuotojo atlikti įrenginių montavimo darbai neatitinka nustatytų reikalavimų (Tvarkos aprašo 88 punktas) arba gavus iš Europos Sąjungos valstybių narių atsakingų institucijų informacijos apie atestuoto montuotojo nekokybiškai atliktus įrenginių montavimo darbus;

74.4. atestuotam montuotojui neteikiant paskirtajai institucijai ir (arba) priežiūros institucijai Tvarkos aprašo 82, 83 ir 87 punktuose nurodytos informacijos;

74.5. atestuotam montuotojui nesilaikant kitų Tvarkos aprašo reikalavimų;

74.6. atestuotam montuotojui pateikus prašymą sustabdyti montuotojo atestato galiojimą.

75. Tvarkos aprašo 74.3 punkte nurodytu atveju montuotojo atestato galiojimas gali būti sustabdytas tik to tipo įrenginiams montuoti, kurių montavimo kokybės patikrinimo metu nustatyta neatitiktis Tvarkos aprašo 86 punkte nurodytų dokumentų reikalavimams arba buvo gauta iš Europos Sąjungos valstybių narių atsakingų institucijų informacijos apie atestuoto montuotojo nekokybiškai atliktus to tipo įrenginių montavimo darbus.

76. Kai atestuotas montuotojas paskirtajai institucijai pateikia dokumentus ar (ir) kitus įrodymus, patvirtinančius, kad montuotojo atestato galiojimo sustabdymo priežastys pašalintos, montuotojų atestavimo komisijos sprendimu ne vėliau nei per 30 kalendorinių dienų nuo dokumentų ar kitų įrodymų gavimo paskirtojoje institucijoje dienos montuotojo atestato galiojimo sustabdymas panaikinamas. Jeigu montuotojo atestato galiojimas buvo sustabdytas atestuoto montuotojo prašymu, montuotojų atestavimo komisijos sprendimu ne vėliau nei per 10 darbo dienų nuo prašymo gavimo paskirtojoje institucijoje dienos montuotojo atestato galiojimo sustabdymas panaikinamas.

77. Montuotojo atestato galiojimas panaikinamas montuotojų atestavimo komisijos sprendimu šiais atvejais:

77.1. atestuotas montuotojas, kurio montuotojo atestato galiojimas jau buvo sustabdytas dėl to, kad jo atlikti įrenginių montavimo darbai neatitiko nustatytų reikalavimų, pakartotinai per 12 mėnesių nuo montuotojo atestato galiojimo sustabdymo panaikinimo datos atliko to tipo įrenginių montavimo darbų, kurie taip pat neatitiko nustatytų reikalavimų;

77.2. atestuotas montuotojas, kurio montuotojo atestato galiojimas sustabdytas, nepašalino nurodytų trūkumų per montuotojų atestavimo komisijos nustatytą laikotarpį;

77.3. atestuotas montuotojas, kurio montuotojo atestato galiojimas sustabdytas, šiuo sustabdymo laikotarpiu vykdo ar vykdė įrenginių montavimo darbus kaip atestuotas montuotojas;

77.4. atestuotas montuotojas daugiau kaip trejus metus nevykdė to tipo įrenginių montavimo darbų, kurie nurodyti montuotojo atestate;

77.5. atestuotam montuotojui nebuvo pratęstas pasibaigęs montuotojo atestato galiojimas;

77.6. atestuotas montuotojas kreipėsi dėl montuotojo atestato galiojimo panaikinimo;

77.7. atestuotam montuotojui praradus montuotojo atestato originalą;

77.8. atestuoto montuotojo mirties atveju.

78. Atestuotas montuotojas ne vėliau nei per penkias darbo dienas nuo montuotojo atestato galiojimo panaikinimo sprendimo įsigaliojimo datos, išskyrus Tvarkos aprašo 77.7 ir 77.8 punktuose nurodytus atvejus, privalo grąžinti montuotojo atestato originalą priežiūros institucijai.

VIII. MONTUOTOJŲ atestatų registras

79. Montuotojų atestatų registre saugoma su atestuotais montuotojais susijusi informacija:

79.1. atestuoto montuotojo vardas ir pavardė;

79.2. asmens kodas;

79.3. prašymai (su priedais);

79.4. kontaktiniai duomenys:

79.4.1. korespondencijos adresas;

79.4.2. telefono numeris;

79.4.3. elektroninio pašto adresas;

79.5. pažymėjimo kopija;

79.6. raštiškų patvirtinimų apie dalyvavimą kvalifikacijos kėlimo renginiuose kopijos;

79.7. montuotojo atestato serija ir numeris bei jo išdavimo data;

79.8. montuotojo atestatą pasirašiusių asmenų pareigos, vardai ir pavardės;

79.9. atestuoto montuotojo kvalifikacija įrenginių montavimo darbams atlikti;

79.10. montuotojo atestato galiojimo laikotarpis;

79.11. montuotojų atestavimo komisijos posėdžio protokolo data ir numeris;

79.12. informacija apie montuotojų atestavimo komisijos priimtus sprendimus dėl montuotojo atestato:

79.12.1. galiojimo sustabdymo;

79.12.2. galiojimo sustabdymo panaikinimo;

79.12.3. galiojimo panaikinimo;

79.13. informacija apie prarastus montuotojų atestatus;

79.14. Tvarkos aprašo 58 punkte nurodyta iš Europos Sąjungos valstybių narių atsakingų institucijų gauta informacija;

79.15. Tvarkos aprašo 82 punkte nurodytos ataskaitos;

79.16. Tvarkos aprašo 83 punkte nurodyti pranešimai;

79.17. Tvarkos aprašo 88 punkte nurodytos patikros išvados;

79.18. montuotojo atestato dublikato:

79.18.1. serija ir numeris;

79.18.2. išdavimo data;

79.18.3. galiojimo laikotarpis;

79.19. kita reikšminga informacija.

80. Vadovaujantis montuotojų atestatų registro informacija, paskirtosios institucijos interneto svetainėje skelbiama:

80.1. atestuoto montuotojo vardas ir pavardė;

80.2. montuotojo atestato arba montuotojo atestato dublikato serija ir numeris;

80.3. atestuoto montuotojo kvalifikacija įrenginių montavimo darbams atlikti;

80.4. atestuoto montuotojo kontaktiniai duomenys;

80.5. montuotojo atestato statusas:

80.5.1. galiojantis (nurodomas galiojimo laikotarpis);

80.5.2. galiojimas sustabdytas (nurodomas sustabdymo laikotarpis);

80.5.3. galiojimas panaikintas (nurodoma panaikinimo data);

80.6. informacija apie prarastą montuotojo atestatą.

81. Montuotojų atestatų registre saugoma su ES montuotojais susijusi informacija:

81.1. ES montuotojo vardas ir pavardė;

81.2. įregistravimo montuotojų atestatų registre data;

81.3. kontaktiniai duomenys:

81.3.1. korespondencijos adresas;

81.3.2. telefono numeris;

81.3.3. elektroninio pašto adresas;

81.4. montuotojo atestato serija ir numeris;

81.5. montuotojo atestato galiojimo laikotarpis;

81.6. ES montuotojo kvalifikacija įrenginių montavimo darbams atlikti;

81.7. Europos Sąjungos valstybės narės atsakingos institucijos rekvizitai ir kontaktinė informacija;

81.8. Tvarkos aprašo 93 punkte nurodytos ataskaitos;

81.9. Tvarkos aprašo 93 punkte nurodyti pranešimai;

81.10. Tvarkos aprašo 100 punkte nurodytos patikros išvados;

81.11. Tvarkos aprašo 101 punkte nurodyta informacija;

81.12. kita reikšminga informacija.

IX. ĮRENGINIŲ montavimo darbų KOKYBĖS PRIEŽIŪRA

I. LIETUVOS RESPUBLIKOS ATESTUOTI MONTUOTOJAI

82. Atestuoti montuotojai kasmet ne vėliau nei iki sausio 31 d. pateikia paskirtajai institucijai ir priežiūros institucijai ataskaitas (Tvarkos aprašo 8 priedas) apie praėjusiais kalendoriniais metais Lietuvos Respublikos teritorijoje ir (arba) kitoje Europos Sąjungos valstybėje narėje atliktus ir (arba) atliekamus įrenginių montavimo darbus.

83. Jei atsiskaitomaisiais metais atestuoti montuotojai įrenginių montavimo darbų nevykdė, jie apie tai raštu praneša paskirtajai institucijai ir priežiūros institucijai iki Tvarkos aprašo 82 punkte nurodytos datos.

84. Paskirtoji institucija, negavusi nustatytu laiku Tvarkos aprašo 82 ar 83 punkte nurodytos informacijos, raštu įspėja atestuotą montuotoją, o jam ir toliau neteikiant paskirtosios institucijos nurodytu laiku minėtos informacijos, – inicijuoja montuotojų atestavimo komisijos posėdį dėl montuotojo atestato galiojimo sustabdymo Tvarkos aprašo VII skyriuje nustatyta tvarka.

85. Priežiūros institucija, įvertinusi Tvarkos aprašo 82 punkte nurodytas ataskaitas ir suderinusi su įrenginių montavimo darbų užsakovu, atrenka kiekvieno atestuoto montuotojo po vieną Lietuvos Respublikos teritorijoje sumontuotą kiekvieno tipo įrenginį ir atlieka jo montavimo darbų kokybės patikrinimą.

86. Montavimo darbų kokybės patikrinimo metu įvertinama atliktų įrenginių montavimo darbų atitiktis galiojančių standartų, techninių reglamentų ar kitų dokumentų reikalavimams.

87. Priežiūros institucijos reikalavimu atestuoti montuotojai privalo ne vėliau nei per 10 darbo dienų pateikti įrenginių montavimo darbų kokybei patikrinti atrinktų įrenginių techninės dokumentacijos kopijas ir kitą reikalingą informaciją.

88. Priežiūros institucija, įrenginių montavimo darbų kokybės patikrinimo metu nustačiusi atliktų įrenginių montavimo darbų neatitiktį Tvarkos aprašo 86 punkte nurodytų dokumentų reikalavimams arba kitiems Tvarkos aprašo reikalavimams, nedelsdama raštu informuoja paskirtąją instituciją ir perduoda jai, įrenginių montavimo darbų užsakovui bei įrenginių montavimo darbus atlikusiam atestuotam montuotojui patikros išvadas.

89. Priežiūros institucija įrenginių montavimo darbų neatitikties, nurodytos Tvarkos aprašo 88 punkte, atveju turi teisę pasirinktinai patikrinti atestuoto montuotojo sumontuotų kitų to paties tipo įrenginių montavimo darbų kokybę, jei po jų montavimo darbų užbaigimo praėjo ne daugiau nei dveji metai.

90. Priežiūros institucija, gavus įrenginių montavimo darbų užsakovo skundą ar prašymą išnagrinėti ginčą dėl atestuoto montuotojo atliktų įrenginių montavimo darbų kokybės, jei po jų užbaigimo praėjo ne daugiau nei dveji metai, turi teisę patikrinti įrenginius, dėl kurių skundas ar prašymas išnagrinėti ginčą gautas. Skundui pasitvirtinus ar priežiūros institucijai priėmus sprendimą patenkinti ar iš dalies patenkinti įrenginių montavimo darbų užsakovo prašyme išnagrinėti ginčą nurodytus reikalavimus, priežiūros institucija turi teisę pasirinktinai patikrinti atestuoto montuotojo sumontuotų kitų to paties tipo įrenginių montavimo darbų kokybę, jei po jų užbaigimo praėjo ne daugiau nei dveji metai.

91. Paskirtoji institucija gautas Tvarkos aprašo 88 punkte nurodytas patikros išvadas ir iš atestuoto montuotojo gautas Tvarkos aprašo 82 punkte nurodytas atitinkamas ataskaitas perduoda montuotojų atestavimo komisijai svarstyti dėl montuotojo atestato galiojimo sustabdymo ar galiojimo panaikinimo Tvarkos aprašo VII skyriuje nustatyta tvarka.

II. KITŲ EUROPOS SĄJUNGOS VALSTYBIŲ NARIŲ ATESTUOTI MONTUOTOJAI

92. ES montuotojai, prieš pradėdami įrenginių montavimo darbus Lietuvos Respublikos teritorijoje, privalo:

92.1. kreiptis asmeniškai į paskirtąją instituciją, kuri tvarko montuotojų atestatų registrą, ir jame užsiregistruoti;

92.2. susipažinti su Tvarkos apraše ES montuotojams taikomais reikalavimais atliekant įrenginių montavimo darbus Lietuvos Respublikos teritorijoje.

93. ES montuotojai, atlikę įrenginio montavimo darbus, paskirtajai institucijai ir priežiūros institucijai per 10 darbo dienų pateikia ataskaitą (Tvarkos aprašo 8 priedas), o jei iki kalendorinių metų pabaigos įrenginio (-ių) montavimo darbai nebus užbaigti (tęsiami), – raštu apie tai informuoja paskirtąją instituciją ir priežiūros instituciją iki einamųjų metų gruodžio 31 d.

94. Priežiūros institucija, įvertinusi Tvarkos aprašo 93 punkte nurodytą ataskaitą ir suderinusi su įrenginio montavimo darbų užsakovu, atlieka įrenginio montavimo darbų kokybės patikrinimą.

95. Montavimo darbų kokybės patikrinimo metu įvertinama atliktų įrenginių montavimo darbų atitiktis galiojančių standartų, techninių reglamentų ar kitų dokumentų reikalavimams.

96. Priežiūros institucijos reikalavimu ES montuotojai privalo ne vėliau nei per 10 darbo dienų pateikti įrenginių, kurių montavimo darbų kokybę numatyta patikrinti, techninės dokumentacijos kopijas ir kitą reikalingą informaciją.

97. Jei ES montuotojas per kalendorinius metus sumontuoja daugiau nei vieną to paties tipo įrenginį, tikrinama tik vieno įrenginio montavimo darbų kokybė, jei ankstesnio kokybės patikrinimo metu nenustatyta atliktų įrenginio montavimo darbų neatitikties Tvarkos aprašo 95 punkte nurodytų dokumentų reikalavimams.

98. Gavus įrenginių montavimo darbų užsakovo skundą ar prašymą išnagrinėti ginčą dėl ES montuotojo atliktų įrenginių montavimo darbų kokybės, jei po jų montavimo darbų užbaigimo praėjo ne daugiau nei dveji metai, priežiūros institucija turi teisę patikrinti įrenginį, dėl kurio skundas ar prašymas išnagrinėti ginčą gautas.

99. Priežiūros institucija, įrenginių montavimo darbų kokybės patikrinimo metu nustačiusi neatitiktį Tvarkos aprašo 95 punkte nurodytų dokumentų reikalavimams arba Tvarkos aprašo 98 punkte nurodytam skundui pasitvirtinus ar priežiūros institucijai priėmus sprendimą patenkinti ar iš dalies patenkinti įrenginių montavimo darbų užsakovo prašyme išnagrinėti ginčą nurodytus reikalavimus, turi teisę pasirinktinai patikrinti ES montuotojo sumontuotų kitų to paties tipo įrenginių montavimo darbų kokybę, jei po jų montavimo darbų užbaigimo praėjo ne daugiau nei dveji metai.

100. Priežiūros institucija, įrenginių montavimo darbų kokybės patikrinimo metu nustačiusi ES montuotojo atliktų įrenginių montavimo darbų neatitiktį Tvarkos aprašo 95 punkte nurodytų dokumentų reikalavimams arba nesilaikant kitų Tvarkos aprašo reikalavimų, nedelsdama raštu informuoja paskirtąją instituciją ir perduoda jai, įrenginio montavimo darbų užsakovui bei ES montuotojui patikros išvadas.

101. Paskirtoji institucija:

101.1. informuoja atitinkamą Europos Sąjungos valstybės narės atsakingą instituciją apie ES montuotojo įrenginių montavimo kokybės patikrinimo metu nustatytą neatitiktį ir perduoda jai iš priežiūros institucijos gautas patikros išvadas;

101.2. turi teisę informuoti atitinkamą Europos Sąjungos valstybės narės atsakingą instituciją ir apie kitus ES montuotojų Tvarkos aprašo reikalavimų nesilaikymo atvejus.

X. Baigiamosios nuostatos

102. Asmenys, pažeidę Tvarkos aprašo reikalavimus, atsako Lietuvos Respublikos teisės aktų nustatyta tvarka.

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

1 priedas

reikalavimai atsinaujinančių išteklių energijos gamybos įrenginių montavimo šalyje patikros ataskaitoms

1. Reikalavimai rengiamai ataskaitai:

1.1. Įvadinėje dalyje trumpai apžvelgti atsiskaitomuoju laikotarpiu atestuotų montuotojų ir ES montuotojų, kurie nurodyti Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo (toliau – Tvarkos aprašas) 4 punkte, Lietuvos Respublikos teritorijoje atliktus ir atliekamus atsinaujinančių išteklių energijos gamybos įrenginių (toliau – įrenginiai) montavimo darbus.

1.2. Išanalizuoti ir apžvelgti atestuotų montuotojų pateiktas įrenginių montavimo darbų metines ataskaitas ir ES montuotojų už atsiskaitomuosius metus pateiktas įrenginių montavimo darbų ataskaitas (toliau – ataskaitos).

1.3. Apibendrinti pagal Tvarkos aprašo 2 punkte pateiktus įrenginių tipus, nurodant kiekvieno tipo įrenginių:

1.3.1. kurie atsiskaitomuoju laikotarpiu baigti montuoti Lietuvos Respublikos teritorijoje:

1.3.1.1. skaičių šalyje;

1.3.1.2. įrengtąją suminę galią;

1.3.1.3. montavimo darbus vykdžiusių atestuotų montuotojų skaičių ir ES montuotojų skaičių;

1.3.2. kurių montavimo darbai Lietuvos Respublikos teritorijoje atsiskaitomuoju laikotarpiu neužbaigti (tęsiami):

1.3.2.1. skaičių šalyje;

1.3.2.2. numatytą įrengiamąją suminę galią;

1.3.2.3. montavimo darbus vykdančių atestuotų montuotojų skaičių ir ES montuotojų skaičių.

1.4. Nurodyti, kokios dalies sumontuotų įrenginių montavimo darbų kokybė buvo patikrinta per atsiskaitomąjį laikotarpį (pagal tipus).

1.5. Nurodyti, koks skaičius atestuotų montuotojų atsiskaitomuoju laikotarpiu įrenginių montavimo darbų nevykdė.

1.6. Aprašyti įrenginių montavimo darbų kokybės patikrinimo metu nustatytas neatitiktis galiojantiems standartams (juos nurodyti), techniniams reglamentams (juos nurodyti) ir kitiems dokumentams (juos nurodyti) bei Tvarkos aprašo kitų reikalavimų nesilaikymo atvejus.

1.7. Apibendrinti kokybės patikrinimo metu parengtas patikros išvadas, kai įrenginių montavimo darbai neatitiko nustatytų reikalavimų.

1.8. Aprašyti problemas, kylančias įrenginių montavimo darbų kokybės patikrinimą derinant su įrenginių montavimo darbų užsakovais, jei tokių problemų yra.

1.9. Apibūdinti sumontuotų įrenginių techninės dokumentacijos kopijų ir kitos reikalingos montavimo darbų kokybei patikrinti informacijos teikimą ir su tuo susijusias problemas.

1.10. Pateikti kitą reikšmingą informaciją, susijusią su atestuotų montuotojų ir ES montuotojų įrenginių montavimo darbų kokybės priežiūra.

1.11. Pateikti išvadas ir pasiūlymus įrenginių montavimo darbų kokybės priežiūrai gerinti.

2. Reikalavimai parengus ataskaitą:

2.1. ?taskaitą išspausdinti trimis egzemplioriais, patvirtinti priežiūros institucijos vadovo ir ataskaitos rengėj? (-ų) parašais, įrišti ir pateikti su lydraščiu iki einamųjų metų birželio 1 d. paskirtajai institucijai. Kartu pridėti pasirašytos ataskaitos elektroninę kopiją (DOC ir PDF formatais) kompiuterinėje laikmenoje (trys laikmenos vienetai).

2.2. Ataskaitą paskelbti priežiūros institucijos interneto svetainėje per tris darbo dienas po pateikimo paskirtajai institucijai.

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

2 priedas

Montuotojų, SIEKIANČIŲ ĮGYTI biomasės katilų ir nemūrinių krosnių atestuoto montuotojo KVALIFIKACIJĄ, MOKYMO PROGRAMos aprašas

1. Biomasės katilų ir nemūrinių krosnių atestuoto montuotojo kvalifikaciją siekiančių įgyti montuotojų mokymo programos (toliau – mokymo programa) paskirtis: mokymo programa skiriama montuotojams, siekiantiems įgyti biomasės katilų ir nemūrinių krosnių atestuoto montuotojo kvalifikaciją pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo (toliau – Tvarkos aprašas) reikalavimus. Montuotojų mokymo kursus sudaro teorinė ir praktinė dalys.

2. Mokymo programos tikslas: pagal Tvarkos aprašo reikalavimus suteikti montuotojams profesinių žinių apie naujausius teisės aktus, technikos pasiekimus, metodikas, priemones, naudojamas biomasės katilų ir nemūrinių krosnių montavimo darbuose, taip pat pagerinti montuotojų gebėjimus ir praktinius įgūdžius atlikti įrenginių montavimo darbus.

3. Mokymo programos trukmė: ne mažiau nei 40 akademinių valandų.

4. Mokymo programos metodika: žinių pagal mokymo programos turinį pateikimas ir jų perėmimo bei gebėjimo jomis praktiškai naudotis patikrinimas.

Lentelė. Biomasės katilų ir nemūrinių krosnių atestuoto montuotojo kvalifikaciją siekiančių įgyti montuotojų mokymo programos turinys

Eil. Nr.	Temos pavadinimas
1.	Pagrindiniai teisės aktai
1.1.	Bendrosios žinios apie teisės aktus, kuriais reikia vadovautis atliekant biomasės katilų ir nemūrinių krosnių montavimo darbus
1.2.	Teisės aktų taikymas, atliekant biomasės katilų ir nemūrinių krosnių montavimo darbus
2.	Biomasės ir biokuro rinka
2.1.	Sąnaudų bei pelningumo palyginimas
2.2.	Biomasės kuras ir transportavimas
3.	Ekologiniai ir aplinkosauginiai aspektai
4.	Priešgaisrinė ir darbų sauga
5.	Degimo technika ir degimo sistemos
6.	Optimalūs hidrauliniai sprendimai
7.	Biomasės katilų ir nemūrinių krosnių projektavimas, montavimas, priežiūra
8.	Bendrosios žinios apie pastatų šildymo sistemas
9.	Bendrosios žinios apie pastatų vietines katilines ir katilus
10.	Bendrosios žinios apie karšto vandens tiekimo sistemas pastatuose
11.	Bendrosios žinios apie elektros energijos vartojimą ir elektros energijos prietaisus pastatuose
12.	Bendrosios žinios apie karšto ir šalto vandens vartojimą bei karšto ir šalto vandens įrenginius pastatuose
13.	Atsinaujinančių energijos išteklių naudojimas pastatuose
14.	Bendrosios žinios apie kontrolės ir matavimo prietaisus

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

3 priedas

MONTUOTOJŲ, SIEKIANČIŲ ĮGYTI Geoterminių sistemų ir šilumos siurblių ATESTUOTO montuotojo KVALIFIKACIJĄ, MOKYMO PROGRAMos aprašas

1. Geoterminių sistemų ir šilumos siurblių atestuoto montuotojo kvalifikaciją siekiančių įgyti montuotojų mokymo programos (toliau – mokymo programa) paskirtis: mokymo programa skirta montuotojams, siekiantiems įgyti geoterminių sistemų iš šilumos siurblių atestuoto montuotojo kvalifikaciją pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo (toliau – Tvarkos aprašas) reikalavimus. Montuotojų mokymo kursus sudaro teorinė ir praktinė dalys.

2. Mokymo programos tikslas: pagal Tvarkos aprašo reikalavimus suteikti montuotojams profesinių žinių apie naujausius teisės aktus, technikos pasiekimus, metodikas, priemones, naudojamas geoterminių sistemų ir šilumos siurblių montavimo darbuose, taip pat pagerinti montuotojų gebėjimus ir praktinius įgūdžius atlikti tokių įrenginių montavimo darbus.

3. Mokymo programos trukmė: ne mažiau nei 40 akademinių valandų.

4. Mokymo programos metodika: žinių pagal mokymo programos turinį pateikimas ir jų perėmimo bei gebėjimo jomis praktiškai naudotis patikrinimas.

5. Asmuo, baigęs mokymo programą, turi:

5.1. suvokti bazinius šilumos siurblio fizinius ir veikimo principus, įskaitant šias šilumos siurblio ciklo charakteristikas: ryšį tarp šilumos šalintuvo žemų temperatūrų ir šilumos šaltinio aukštų temperatūrų, sistemos veiksmingumą, naudingumo koeficiento ir sezoninio naudingumo koeficiento nustatymą;

5.2. suvokti šilumos siurblio ciklo komponentų ir jų funkcijų, įskaitant kompresorių, išsiplėtimo vožtuvą, garintuvą, kondensatorių, įrenginius ir įtaisus, tepalinę alyvą, šaltnešį, perkaitinimo, dalinio aušinimo ir aušinimo su šilumos siurbliais, galimybes;

5.3. gebėti parinkti sudedamąsias dalis ir pritaikyti jų dydį tipiškais montavimo atvejais, įskaitant įvairių tipinių pastatų šilumos apkrovimo verčių, karšto vandens gamybos apimčių pagal energijos suvartojimą, taip pat šilumos siurblio galios šilumos poreikiui, kuris būtinas karšto vandens gamybai, pastato šilumos kaupimo masei ir nepertraukiamai srovės grandinei nustatyti;

5.4. gebėti nustatyti buferinės cisternos komponentą, jo tūrį ir antrosios šildymo sistemos integravimą.

Lentelė. Geoterminių sistemų ir šilumos siurblių atestuoto montuotojo kvalifikaciją siekiančių įgyti montuotojų mokymo programos turinys

Eil. Nr.	Temos pavadinimas
1.	Pagrindiniai teisės aktai
1.1.	Bendrosios žinios apie teisės aktus, kuriais reikia vadovautis atliekant geoterminių sistemų iš šilumos siurblių montavimo darbus
1.2.	Teisės aktų taikymas, atliekant geoterminių sistemų iš šilumos siurblių montavimo darbus
1.3.	Geoterminių išteklių naudojimo teisinis reglamentavimas
2.	Padėtis geoterminių sistemų ir šilumos siurblių rinkoje
3.	Lietuvos Respublikos geoterminiai ištekliai ir žemės šaltinių temperatūra
4.	Informacija apie geoterminėms sistemoms ir šilumos siurbliams taikomus Europos standartus ir šiuos klausimus reglamentuojančius Lietuvos Respublikos ir Europos Sąjungos teisės aktus
5.	Dirvožemio ir uolienų šiluminio laidumo nustatymas
6.	Geoterminių sistemų ir šilumos siurblių naudojimo pastatuose pagrįstumas ir tinkamiausios šilumos siurblių sistemos nustatymas
7.	Žinios apie šilumos siurblių techninius reikalavimus, saugumą, oro filtravimą, sujungimą su šilumos šaltiniu ir sistemos išdėstymą
8.	Ekologiniai ir aplinkosauginiai aspektai
9.	Priešgaisrinė ir darbų sauga
10.	Bendrosios žinios apie pastatų šildymo sistemas
11.	Bendrosios žinios apie pastatų vietines katilines ir katilus
12.	Bendrosios žinios apie karšto vandens tiekimo sistemas pastatuose
13.	Bendrosios žinios apie elektros energijos vartojimą ir elektros energijos prietaisus pastatuose
14.	Bendrosios žinios apie karšto ir šalto vandens vartojimą bei karšto ir šalto vandens įrenginius pastatuose
15.	Atsinaujinančių energijos išteklių naudojimas pastatuose
16.	Bendrosios žinios apie kontrolės ir matavimo prietaisus

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

4 priedas

MONTUOTOJŲ, SIEKIANČIŲ ĮGYTI saulės šviesos ir saulės šilumos energijos gamybos įrenginių ATESTUOTO montuotojo KVALIFIKACIJĄ, MOKYMO PROGRAM?s aprašas

1. Saulės šviesos ir saulės šilumos energijos gamybos įrenginių atestuoto montuotojo kvalifikaciją siekiančių įgyti montuotojų mokymo programos (toliau – mokymo programa) paskirtis: mokymo programa skirta montuotojams, siekiantiems įgyti saulės šviesos ir saulės šilumos energijos gamybos įrenginių atestuoto montuotojo kvalifikaciją pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo (toliau – Tvarkos aprašas) reikalavimus. Montuotojų mokymo kursus sudaro teorinė ir praktinė dalys.

2. Mokymo programos tikslas: pagal Tvarkos aprašo reikalavimus suteikti montuotojams profesinių žinių apie naujausius teisės aktus, technikos pasiekimus, metodikas, priemones, naudojamas saulės šviesos ir saulės šilumos energijos gamybos įrenginių montavimo darbuose, taip pat pagerinti montuotojų gebėjimus ir praktinius įgūdžius atlikti tokių įrenginių montavimo darbus.

3. Mokymo programos trukmė: ne mažiau nei 40 akademinių valandų.

4. Mokymo programos metodika: žinių pagal mokymo programos turinį pateikimas ir jų perėmimo bei gebėjimo jomis praktiškai naudotis patikrinimas.

5. Asmuo, baigęs mokymo programą, turi:

5.1. sugebėti dirbti saugiai, naudoti būtinus įrankius ir įrangą, laikytis darbo saugos reikalavimų bei standartų ir nustatyti santechnikos, elektros ir kitus pavojus, susijusius su saulės šviesos ir saulės šilumos energijos gamybos įrenginiais;

5.2. sugebėti nustatyti sistemas ir jų sudedamąsias dalis, būdingas aktyvioms ir pasyvioms sistemoms, įskaitant mechaninę konstrukciją, ir nustatyti sudedamųjų dalių vietą bei sistemos išdėstymą ir konfigūraciją;

5.3. sugebėti nustatyti būtiną montavimo vietą, saulės šviesos ir saulės šilumos energiją naudojančio vandens šildytuvo krypties nustatymą ir posvyrį, atsižvelgiant į šešėlio nustatymą, saulės energijos prieigą, struktūrinį vientisumą, įrenginio tinkamumą pastatui ar klimatui, įvairių montavimo metodų, tinkamų dangos tipams, nustatymą ir montuoti būtinos įrangos sistemos balansą;

5.4. sugebėti saulės šviesos energijos sistemoms pritaikyti elektros projektą, įskaitant projekto srovių nustatymą, atitinkamų rūšių laidininkų pasirinkimą ir kiekvienos elektros grandinės parametrų, visos susijusios įrangos ir posistemių tinkamo dydžio, parametrų bei vietų nustatymą ir atitinkamo sujungimo taško parinkimą.

Lentelė. Saulės šviesos ir saulės šilumos energijos gamybos įrenginių atestuoto montuotojo kvalifikaciją siekiančių įgyti montuotojų mokymo programos turinys

Eil. Nr.	Temos pavadinimas
1.	Pagrindiniai teisės aktai
1.1.	Bendrosios žinios apie teisės aktus, kuriais reikia vadovautis atliekant saulės šviesos ir saulės šilumos energijos gamybos įrenginių montavimo darbus
1.2.	Teisės aktų taikymas, atliekant saulės šviesos ir saulės šilumos energijos gamybos įrenginių montavimo darbus
2.	Padėtis saulės šviesos ir saulės šilumos energijos gamybos įrenginių rinkoje
2.1.	Sąnaudų ir pelningumo palyginimas
2.2.	Susijusios subsidijos
3.	Saulės energijos sistemų charakteristikos ir matmenys, tikslių sistemų ir sudedamųjų dalių parinkimas
4.	Šilumos poreikio nustatymas, saulės šviesos ir saulės šilumos energijos gamybos įrenginių projektavimas, montavimas ir priežiūra
5.	Ekologiniai ir aplinkosauginiai aspektai
6.	Priešgaisrinė ir darbų sauga
7.	Informacija apie saulės šviesos ir saulės šilumos energijos gamybos įrenginiams taikomus Europos normatyvus bei sertifikavimą
8.	Bendrosios žinios apie pastatų šildymo sistemas
9.	Bendrosios žinios apie pastatų vietines katilines ir katilus
10.	Bendrosios žinios apie karšto vandens tiekimo sistemas pastatuose
11.	Bendrosios žinios apie elektros energijos vartojimą ir elektros energijos prietaisus pastatuose
12.	Bendrosios žinios apie karšto ir šalto vandens vartojimą ir karšto ir šalto vandens įrenginius pastatuose
13.	Atsinaujinančių energijos išteklių naudojimas pastatuose
14.	Bendrosios žinios apie kontrolės ir matavimo prietaisus

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

5 priedas

(Prašymo formos pavyzdys)

__________________________________

(vardas ir pavardė)

__________________________________

(asmens kodas)

__________________________________

(darbovietė, pareigos)

__________________________________

(korespondencijos adresas)

__________________________________

(telefono numeris)

__________________________________

(elektroninio pašto adresas)

_________________________________________

(paskirtosios institucijos pavadinimas)

P R A Š Y M A S

______________________

(data)

1Prašyčiau pripažinti mane atestuotu biomasės katilų ir nemūrinių krosnių ir (ar) geoterminių sistemų ir šilumos siurblių ir (ar) saulės šviesos ir saulės šilumos energijos gamybos įrenginių montuotoju pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo reikalavimus ir išduoti atestuoto montuotojo atestatą.

Prašyčiau man pratęsti biomasės katilų ir nemūrinių krosnių ir (ar) geoterminių sistemų ir šilumos siurblių ir (ar) saulės šviesos ir saulės šilumos energijos gamybos įrenginių atestuoto montuotojo atestato, išduoto pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo reikalavimus, galiojimą. Atestuoto montuotojo atestato serija ____ Nr. ______, man išduotas <nurodyti išdavimo datą> , montuotojų atestavimo komisijos posėdžio protokolo data <nurodyti datą> , posėdžio protokolo Nr. ___, galiojimo laikotarpis <nurodyti laikotarpį> .

Prašyčiau man išduoti biomasės katilų ir nemūrinių krosnių ir (ar) geoterminių sistemų ir šilumos siurblių ir (ar) saulės šviesos ir saulės šilumos energijos gamybos įrenginių atestuoto montuotojo atestato, išduoto pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo reikalavimus, dublikatą. Atestuoto montuotojo atestato originalas, kurio serija ____ Nr. ______, man išduotas <nurodyti išdavimo datą> , montuotojų atestavimo komisijos posėdžio protokolo data <nurodyti datą> , posėdžio protokolo Nr. ___, galiojimo laikotarpis <nurodyti laikotarpį> , prarastas šiomis aplinkybėmis:

_	.

Prašyčiau man išduoti naują biomasės katilų ir nemūrinių krosnių ir (ar) geoterminių sistemų ir šilumos siurblių ir (ar) saulės šviesos ir saulės šilumos energijos gamybos įrenginių atestuoto montuotojo pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo reikalavimus atestatą. Atestuoto montuotojo atestato originalas, kurio serija ____ Nr. ______, man išduotas <nurodyti išdavimo datą> , montuotojų atestavimo komisijos posėdžio protokolo data <nurodyti datą> , posėdžio protokolo Nr. ____, galiojimo laikotarpis <nurodyti laikotarpį> , prarastas šiomis aplinkybėmis:

_	.

PRIDEDAMA:2

1. ___________________, ___ lapai (-ų).

2. ___________________, ___ lapai (-ų).

3. ___________________, ___ lapai (-ų).

(vardas ir pavardė)	(parašas)

______________

1 Prašymo tekste nereikalingus žodžius ir punktus išbraukti.

2 Pagal atitinkamus reikalavimus, nurodytus Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo 36 punkte ar 57 punkte arba 67 punkte.

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

6 priedas

(Žurnalo formos pavyzdys)

PATEIKTŲ DOKUMENTŲ REGISTRAVIMO ŽURNALAS

Eil. Nr.	Montuotojo vardas ir pavardė	Dokumento	Dokumentą	Pastabos

pavadinimas	priėmimo data	priėmusio asmens vardas ir pavardė, parašas	pateikusio asmens parašas (jei gauta paštu – registracijos Nr.)

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

7 priedas

(Lapo formos pavyzdys)

MONTUOTOJO ATESTAVIMO LAPAS

_________________

(užpildymo data)

1. Montuotojo vardas ir pavardė

2. Asmens kodas

3. Korespondencijos adresas

4. Telefono numeris

5. Elektroninio pašto adresas

6. Išsilavinimas

(ką ir kada baigė, specialybė ir kvalifikacija pagal išsilavinimą, mokslo laipsnis,

_

mokslo vardas ir pan.)

7. 3Diplomo / pažymėjimo Nr. ________, išdavė	,

(mokymo įstaigos pavadinimas)

______________________

(išdavimo data)

8. 4Montuotojų mokymo kursų baigimo pažymėjimo Nr. ______, išdavė

(montuotojų mokymo

________________________________,	,

įstaigos pavadinimas)	(išdavimo data)

_

(montuotojų mokymo programos pavadinimas)

9. 4Montuotojų mokymo kursų metu atliktų individualių praktinių užduočių ir išlaikyto egzamino įvertinimo (atskirai teorinių žinių ir praktinių gebėjimų) rezultatai

_

_

10. 4Veiklos patirtis įrenginių montavimo srityje pagal montuotojo atestavimo lapo 8 punkte nurodytą montuotojų mokymo programą

_

_

11. Išvados dėl montuotojo pateiktų dokumentų atitikties kvalifikaciniams reikalavimams pagal montuotojo atestavimo lapo 8 punkte nurodytą montuotojų mokymo programą

_

_

_________________

3 Kas nereikalinga, išbraukti.

4 Išskyrus montuotojus, baigusius specialią montuotojų mokymo programą, nurodytą Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo 18 punkte.

Montuotojo atestavimo lapą užpildęs asmuo

(vardas ir pavardė, pareigos)	(parašas)	(data)

12. Montuotojų atestavimo komisijos sprendimas (jei priimtas sprendimas neatestuoti montuotojo – ir neatestavimo motyvai)

_

Montuotojų atestavimo komisijos pirmininkas

(vardas ir pavardė)	(parašas)	(data)

Montuotojų atestavimo komisijos sekretorius

(vardas ir pavardė)	(parašas)	(data)

Su montuotojų atestavimo komisijos sprendimu (jei priimtas sprendimas neatestuoti montuotojo – ir neatestavimo motyvais) montuotojo atestavimo lapo 12 punkte susipažinau

Montuotojas

(vardas ir pavardė)	(parašas)	(data)

_________________

Atsinaujinančių išteklių energijos gamybos

įrenginius montuojančių specialistų mokymo ir

atestavimo tvarkos aprašo

8 priedas

(Ataskaitos formos pavyzdys)

ATASKAITA APIE 20___ M. ATLIKTUS IR (ARBA) ATLIEKAMUS atsinaujinančių išteklių energijos gamybos ĮRENGINIŲ MONTAVIMO DARBUS

_________________

(data)

Eil. Nr.	Įrenginių montavimo darbų užsakovas, adresas, kontaktinio asmens vardas ir pavardė, telefono numeris, el. pašto adresas	Sumontuoto arba montuojamo įrenginio tipas5, įrengtoji arba numatyta įrengiamoji galia ir adresas	Standartų, techninių reglamentų ar kitų dokumentų, kuriais vadovaujantis atlikti arba atliekami įrenginių montavimo darbai, rekvizitai	Įrenginių montavimo darbų pradžios ir užbaigimo datos	Aprašymas

(atestato serija ir numeris)	(išdavimo data)	(kas išdavė atestatą)

Atestuotas montuotojas / ES montuotojas6
(parašas)	(vardas ir pavardė)

_______________

5 Pagal Atsinaujinančių išteklių energijos gamybos įrenginius montuojančių specialistų mokymo ir atestavimo tvarkos aprašo 2 punktą.

6 Kas nereikalinga, išbraukti.

_________________